ອາເມເນຍ ໄວ້ອາໄລ ໃຫ້ແກ່ຜູ້ເຄາະຮ້າຍ ການສັງຫານໝູ່ ຂອງ Ottaman
ປະ​ທານາ​ທິບໍດີ Armenia ທ່ານ Serge Sarkisian ນຳພາການປະກອບພິທີ ຄົບຮອບ 100 ປີ ການສັງຫານໝູູ່ ຊາວອາເມເນຍ ສະໄໝສົງຄາມໂລກ ຄັ້ງທີ 1.
ປະທານາທິບໍດີ Armenia ທ່ານ Serge Sarkisian ໄດ້ກ່າວ ຂອບໃຈຕໍ່ບັນດາຜູ້ນຳໂລກ ທີ່ເຂົ້າຮ່ວມພິທີໄວ້ອາໄລ ແກ່ຜູ້ ເຄາະຮ້າຍ ຊາວ Armenia ທີ່ໄດ້ຖືກສັງຫານໝູ່ ໂດຍມະຫາ ອານາຈັກ Ottaman ຂອງເທີກີເມື່ອ 100 ປີກ່ອນ ໃນການຖະແຫຼງພາຍໃຕ້ສະພາບດິນຟ້າອາກາດທີ່ມືດມົວ ໄປດ້ວຍເມກເຝື້ອ ຢູ່ທີ່ອະນຸສອນສະຖານ ເພື່ອໄວ້ອາໄລ ຢ່າງເປັນການຖາວອນໃຫ້ແກ່ຜູ້ເຄາະຮ້າຍ  ຊາວ Armenia ທີ່ຖືກສັງຫານ ໃນລະຫວ່າງສົງຄາມໂລກຄັ້ງທີ່ນຶ່ງນັ້ນ ທ່ານ Sarkisian ກ່າວວ່າ ການເຂົ້າຮ່ວມຂອງບັນດາຜູ້ນຳຕ່າງໆ ເຊັ່ນປະທານາທິບໍດີຝຣັ່ງ ຣັດເຊຍ ເຊີເບຍ ແລະ Cyprus ໃນສ່ວນທີ່ປົກຄອງໂດຍກຣີສນັ້ນໄດ້ ຢືນຢັນເຖິງຄວາມໝັ້ນໝາຍຂອງເຂົາເຈົ້າ ຕໍ່ຄຸນ ຄ່າຄວາມເປັນມະນຸດ ໂດຍກ່າວວ່າ ບໍ່ມີຫຍັງທີ່ຈະລີືມໄດ້ ປະທານາທິບໍດີຝຣັ່ງ ທ່ານ Francois Hollande ກ່າວວ່າ ຝຣັ່ງເປັນຊຶ່ງບ່ອນຢູ່ ຂອງ ປະຊາຄົມຊາວ Armenia ໃຫຍ່ສົມຄວນນັ້ນ ຈະບໍ່ຫລົງລືມການເສຍຊີ ວິດ ຂອງຊາວ Armenia ທີ່ຖືກຂ້າໂດຍຊາວເທີກີ ທີ່ເຊື່ອວ່າຊາວ Armenia ອາດຈະເຂົ້າຂ້າງກັບ ພວກສັດຕູ ຄືຣັດເຊຍ ໃນລະຫວ່າງທີ່ເກີດສົງຄາມນັ້ນ ປະທານາທິບໍດີຣັດເຊຍ ທ່ານ Vladimir Putin ກ່າວວ່າ ບໍ່ສາມາດທີ່ຈະຍົກເອົາເຫດ ຜົນໃດໆຂຶ້ນມາເປັນຂໍ້ອ້າງໄດ້ ໃນການສັງຫານໝູ່ດັ່ງກ່າວ ພວກຜູ້ນຳເຫຼົ່ານີ້ ແລະບັນດາຜູ້ນຳຄົນອຶ່ນໆ ແຕ່ລະຄົນໄດ້ມອບດອກກຸຫລາບສີເຫລືອງ ດອກນຶ່ງໄວ້ ຢູ່ໃຈກາງຂອງພວງມາລາທີ່ຄ້າຍກັບເປັນການເຕືອນວ່າ ຢ່າລືມຂ້ອຍ ຊຶ່ງ ດອກໄມ້ນີ້ເປັນສັນຍາລັກເຖິງການໄວ້ອາໄລ ຫລາຍຮ້ອຍພັນຄົນໄດ້ພາກັນໄປທີ່ນະຄອນ Yerevan ເພື່ອໄວ້ອາໄລຕໍ່ຜູ້ທີ່ຖືກສັງຫານ ຊຶ່ງພິທີໄດ້ກໍ່ໃຫ້ເກີດບັນຫາໂຕ້ແຍ້ງທາງດ້ານການທູດ ເທິກີໄດ້ປະຕິເສດວ່າ ການສັງຫານຊາວ Armenia ໂດຍມະຫາອານາຈັກ Ottaman ຂອງເທີກີນັ້ນ ບໍ່ແມ່ນການຂ້າລ້າງເຊື້ອຊາດເຜົ່າພັນ ເທີກີກ່າວວ່າ ຊາວ Armenia ເສຍຊີວິດລະຫວ່າງການສູ້ລົບຢູ່ໃນສົງຄາມກາງເມືອງ ທີ່ເຂົາເຈົ້າໄດ້ຮັບການຊ່ວຍ ເຫລືອຈາກຣັດເຊຍ ແລະກ່າວວ່າ ໂຕເລກຂອງພວກເສຍຊີວິດ ແມ່ນມີໜ້ອຍກວ່າ 1 ລ້ານ 5 ແສນຄົນ